Diari Oficial de la Generalitat Valenciana


Sumari del DOGV 10042, del 28-02-2025 (2025/2571)

RESOLUCIÓ de 9 de desembre de 2024, de la Direcció General d'Urbanisme, Paisatge i Avaluació Ambiental, per la qual es formula un informe d'impacte ambiental del projecte de sondeig per a captació d'aigües subterrànies, parcel·la 154 del polígon 67, del terme municipal de Carcaixent (València). Expedient: (3626175) 281/2024/AIA.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   10063

Data del DOGV
:   28-02-2025

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2025/2571

CVE
:   LBKM-A-1628-4857

Data del document
:   09-12-2024

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

Descriptors 

:   * Carcaixent
    * impacte ambiental

«Informe d’impacte ambiental

Expedient: (3626175) 281/2024/AIA.

Títol: Sondeig de captació d’aigües subterrànies.

Promotor: María del Carmen Ferrer Fontana i Francisco Martínez Cuesta.

Òrgan substantiu: Servici Territorial d’Indústria, Energia i Mines de València.

Ref. òrgan substantiu: ASOSUB/2024/73/46.

Localització: parcel·la 154, polígon 67, del terme municipal de Carcaixent (València).

*Antecedents i tramitació administrativa*

El 9 d'agost de 2024 el Servici Territorial d’Indústria, Energia i Mines d’Alacant va donar trasllat a l’òrgan ambiental de document ambiental i el seu projecte corresponent, a fi de ser sotmés al procediment d’avaluació ambiental simplificada, de conformitat amb la Llei 21/2013, de 9 de desembre, i el Reial decret 445/2023, de 13 de juny.

En els termes de l’article 46 de l’LAA, es formula una consulta en data 25.10.2024 a l’Ajuntament de Carcaixent, perquè, d’acord amb les seues competències, informen sobre si el projecte pot causar impactes ambientals significatius. Transcorregut el termini corresponent, no s’ha rebut cap contestació.

Consta l’informe de la Confederació Hidrogràfica del Xúquer, de data 22.04.2024, emés amb caràcter genèric per a projectes de captacions d’aigües subterrànies de fins a 7.000 m³, que indica que la CHX valorarà les afeccions de la captació durant la tramitació del procediment establit en l’article 54.2 del text refós de la Llei d’aigües i sol·licita la inclusió en la resolució ambiental de la condició de no iniciar les obres dels sondejos sense la inscripció prèvia en el registre d’aigües de l’organisme de conca. Així mateix, indica que, prèviament a l’inici dels treballs en la zona de policia de llit públic, s’haurà de comptar amb l’autorització de l’organisme de conca.

Vista la informació que conté l’expedient, es considera que es disposa d’elements de juí suficients per a fer l’avaluació d’impacte ambiental simplificada.

*Criteris ambientals*

Per a l’emissió d’este informe d’impacte ambiental, d’acord amb l’article 47 de la Llei 21/2013, de 9 de desembre, d’avaluació ambiental, s’han tingut en compte els criteris de l’apartat a de l’annex III de la llei esmentada.

*Característiques del projecte*

El promotor pretén executar un sondeig de captació d’aigües subterrànies en la parcel·la 154 del polígon 67, del terme municipal de Carcaixent. La parcel·la té una superfície cadastral de 3.206 m². L'aigua extreta es destinarà a ús domèstic, donant servici a la vivenda existent en la parcel·la; s'ha estimat que per a cobrir les necessitats proposades requerirà un cabal anual inferior a 7.000 m³/any.

Ateses les característiques dels materials que es preveuen travessar (calcàries arenoses i margues), la perforació ha sigut projectada amb rotopercussió amb martell de fons i aire comprimit. El diàmetre de perforació serà de 350 mm a 300 mm, amb una profunditat prevista de 45 m. Si el sondeig resulta positiu, s'entubarà amb una canonada de PVC de 300 mm de diàmetre els primers 5 m, i de 180 mm de diàmetre els metres restants, equipant-lo amb una bomba submergida. Amb la finalitat d’evitar contaminacions de l’aqüífer, l’espai anular comprés entre el terreny i la intubació més externa del sondeig (embocadura) es reblirà amb formigó fins a una profunditat de 5 m, i la canonada de revestiment sobreeixirà 50 cm sobre el nivell del sòl. Finalment es col·locarà una tapa metàl·lica amb una grossària de 4 mm, soldada per a evitar l'entrada d'objectes estranys a l'interior del sondeig.

Els materials que s’extraguen del sondeig durant la perforació estaran constituïts per aigua i detritus (fragments de roca), i s’emmagatzemaran en una bassa d’evacuació amb capacitat suficient per a albergar el volum generat, que s’estima en 3,37 m³. Quan finalitzen els treballs, la bassa quedarà completament reblida pel detritus mateix i els terrenys extrets inicialment, que s’estendran sobre els depositats i deixaran la superfície restaurada.

L’accés a l’emplaçament a on s’executarà el projecte es farà per camins existents i no serà necessari obrir accessos nous.

*Ubicació del projecte*

El projecte es localitza a la comarca de la Ribera Alta, concretament en la partida del Barranquet, parcel·la 154 del polígon 67 (ref. cadastral 36750R782432975291VJ), en el terme municipal de Carcaixent (València). Les coordenades UTM (fus 30, dàtum ETRS89) del punt de perforació són: X = 720.788 m, Y = 4.331.379 m, Z = 27 msnm.

Consultades les fonts cartogràfiques de la IDEV, es comprova que el sondeig se situa en una zona rural comuna, d’ús agrícola, amb cultiu en secà sense afecció a terreny forestal. No es localitza en l’àmbit dels espais protegits de la Xarxa Natura 2000; no consten hàbitats d’interés prioritari ni vies pecuàries en l’àmbit de l’actuació que es puguen vore afectades. No s’ha posat de manifest la presència de béns culturals, restes arqueològiques ni altres elements del patrimoni cultural valencià en este emplaçament. S'observa que la parcel·la es troba en una zona amb perillositat d'inundació de grau 6, freqüència baixa (500 anys) i calat baix (<0,8 m), segons el Pla d'acció territorial sobre prevenció de risc d'inundació de la Comunitat Valenciana (PATRICOVA).

Atesa la classificació del Pla hidrològic del Xúquer 2022/2027, el sondeig captarà aigües de la massa d'aigua subterrània denominada 080.142 Plana València Sud, considerada en bon estat quantitatiu, i mal estat químic i global.

*Característiques de l’impacte potencial*

Els impactes ambientals principals generats sobre el sòl en la fase d’execució del projecte es produiran a conseqüència dels moviments de terra necessaris per a dur a terme les obres de construcció de la bassa de llots i de perforació del sondeig. A més, el trànsit de la maquinària produirà un efecte de compactació dels horitzons superficials del sòl i pot produir la contaminació d’este, i, en últim terme, de l’aqüífer, per l’abocament accidental de residus perillosos (olis i lubrificants).

S’evitarà la ubicació del parc de maquinària, les instal·lacions auxiliars i els apilaments de materials en zones d’arbratge, matoll o pasturatge. Estes zones, així com les que resulten alterades pel tràfec de maquinària, es descompactaran mitjançant subsolatge i/o passades amb aladre, i amb una aportació i estesa posteriors de la terra vegetal que prèviament s’haurà retirat i apilat.

Per a evitar o mitigar estes afeccions sobre l’atmosfera produïdes per la maquinària i els vehicles d’obra, com ara soroll o emissions de gasos, es vigilarà que el manteniment de la maquinària siga l’adequat i que s’hagen realitzat les inspeccions tècniques previstes en la legislació sectorial. Com a mesures per a disminuir la generació de pols, la perforadora anirà proveïda de captadors de pols, els materials es cobriran amb una lona durant el seu transport, es realitzaran regs periòdics en els accessos i zones de treball, i es controlarà la pols depositada en la vegetació circumdant.

Al marge de l’aprofitament hídric, l’ús de recursos naturals resulta irrellevant en esta classe d’obres, així com la generació de residus, més enllà del detritus generat per la perforació i els additius (escumants). La lixiviabilitat total, el contingut de contaminants en estos i l’ecotoxicitat del lixiviat són poc significatius i, en particular, no suposaran un risc per a la qualitat de les aigües superficials ni subterrànies.

Durant les obres es generaran molèsties i afeccions a les espècies faunístiques presents en la zona, i això provocarà que es desplacen temporalment o que canvien els seus hàbits i conductes. No obstant això, estes afeccions es donaran en un curt espai de temps i en horari diürn, per la qual cosa no s’espera que l’afecció siga significativa.

No s’han detectat ni es preveuen afeccions a béns culturals, restes arqueològiques o altres elements del patrimoni cultural valencià. No obstant això, s’adoptaran les mesures preventives i de control i seguiment per a comprovar el desenrotllament normal de les obres i per si es produïx qualsevol troballa fortuïta o situacions imprevistes.

No s’ha plantejat l’acumulació d’efectes negatius respecte d’altres explotacions preexistents. En tot cas, els possibles efectes hidrogeològics relatius a l’ús i el consum de recursos naturals (aigua) entren en les competències directes de l’organisme de conca. Consultat el Pla hidrològic de conca del cicle 2022-2027, el recurs disponible de la massa d'aigua subterrània denominada Plana de València Sud, amb codi núm. 080.142, és de 156 hm³/any.

De conformitat amb el Reial decret legislatiu 1/2001, de 20 de juliol, pel qual s’aprova el text refós de la Llei d’aigües, no es pot iniciar la construcció d’una obra hidràulica que comporte la concessió de nous usos de l’aigua sense que, prèviament, s’obtinga o es declare la concessió, l’autorització o la reserva demanials corresponents (article 123).

El risc d’accidents està regulat per les normes laborals i de seguretat minera, que competixen a l’òrgan substantiu, de manera que és poc probable que puguen arribar a tindre efectes ambientals de consideració.

Des de l’inici, es duran a terme el control i la vigilància efectiva de l’execució de les mesures específiques de prevenció i correcció definides en el document ambiental, i l’adequació correcta d’estes a situacions imprevistes que es puguen produir.

*Conclusió*

En relació amb els criteris de l’apartat a de l’annex III de la Llei 21/2013, de 9 de desembre, d’avaluació ambiental, es pot concloure que el projecte, en els termes previstos, no tindrà efectes adversos significatius sobre el medi ambient i no requerix cap avaluació d’impacte ambiental ordinària.

*Consideracions jurídiques*

El projecte constituïx un supòsit d’avaluació d’impacte ambiental simplificada, d’acord amb l’article 7.2 de la Llei 21/2103, de 9 de desembre, d’avaluació ambiental, en concordança amb l’epígraf a. 3r del grup 3 de l’annex II d’esta.

L’expedient ha seguit el tràmit d’avaluació d’impacte ambiental simplificada que preveu la secció 2a, capítol 2, del títol II de la Llei 21/2013.

L’article 116 del Decret 81/2024, de 12 de juliol, del Consell, pel qual s’establix l’estructura orgànica bàsica de la Presidència i de les conselleries de la Generalitat, establix que la Direcció General d’Urbanisme, Paisatge i Avaluació Ambiental de la Conselleria de Medi Ambient, Infraestructures i Territori exercix les funcions en matèria d’avaluació ambiental estratègica i impacte ambiental, inclosos els sistemes indicadors i les avaluacions ambientals.

Per tot el que s’ha exposat, a proposta del Servici d’Avaluació d’Impacte Ambiental i amb el vistiplau del subdirector general d’Avaluació Ambiental i Paisatge, fent ús de les atribucions que tinc, formule la següent,

RESOLUCIÓ:

*Primer*

Estimar que l'execució del projecte de sondeig de captació d'aigües subterrànies destinat a ús agrícola i domèstic en la parcel·la 154 del polígon 67 del terme municipal de Carcaixent (València) promoguda per María del Carmen Ferrer Fontana i Francisco Martínez Cuesta, sense perjuí de l’obtenció prèvia de les autoritzacions sectorials que li siguen aplicables, no tindrà efectes significatius sobre el medi ambient i no requerix una avaluació d'impacte ambiental ordinària. Tot això, sempre que s’ajuste a les previsions del projecte i del document ambiental i als termes d’este informe, en particular:

1. No podran iniciar-se els treballs per a l’execució del sondeig mentres no s’haja obtingut de l’organisme de conca la prèvia concessió i autorització, i s’haja obtingut la inscripció en el registre d’aigües.

2. Es compliran les mesures preventives i correctores establides en el document ambiental, sempre que no siguen contradictòries amb les de la present resolució. Es farà la vigilància ambiental d’acord amb el pla de vigilància i seguiment ambiental inclòs en el document ambiental, i s’adaptarà i ampliarà a les determinacions d’este condicionat, de manera que es concrete el seguiment efectiu de totes les mesures preventives i correctores plantejades; es definisca el responsable, el mètode i la periodicitat dels controls i informes, així com el mètode i la forma per a corregir les desviacions produïdes.

3. S’haurà d’incloure en el pressupost del projecte el cost de les mesures de prevenció i correcció previstes.

4. A fi de preservar la integritat de l’aqüífer i protegir les aigües subterrànies de l’entrada de contaminants, tant en la construcció de la captació d’aigua com en el segellament i la clausura del pou, s’han de complir les instruccions bàsiques de protecció establides en el Reglament de domini públic hidràulic.

5. Si durant l’execució de les obres es troben restes paleontològiques, arqueològiques o etnogràfiques, el promotor haurà de posar el fet en coneixement de l’òrgan competent en patrimoni cultural de manera immediata i adoptar les mesures pertinents per a la seua protecció i conservació, de conformitat amb el que preveuen els articles 63 i 65 de la Llei 4/1998, d’11 de juny, del patrimoni cultural valencià.

6. S’haurà de prevore un seguiment adequat de l’obra a fi de completar la informació hidrogeològica d’esta i poder prendre sobre el terreny les decisions tècniques i de seguretat més adequades en cas que hi haja incidències o imprevistos.

7. No es faran actuacions de proveïment de carburant o manteniment de maquinària que puguen contaminar el sòl o les aigües subterrànies. En el cas que hi haja abocaments accidentals d’olis o d’altres residus perillosos procedents dels vehicles o de la maquinària, s’arreplegaran l’abocament i el sòl contaminat, que evacuarà un gestor autoritzat, i es revegetarà.

8. Es protegirà la vegetació adjacent, les estructures, els camins i les instal·lacions que puguen resultar afectades per a evitar que es deterioren. Les zones en les quals s’hagen produït compactacions, a causa de l’estada i el pas de la maquinària, es restauraran amb subsolatge i/o passades amb aladre.

9. Durant el temps que dure l’assaig de bombament, i amb la finalitat de previndre processos erosius i evitar escolaments incontrolats, l’aigua extreta s’abocarà a llits naturals, directament o a través d’un sistema d’evacuació que, mitjançant la laminació de cabals o dissipadors d’energia, siga efectiu per a evitar l’erosió i els possibles danys en infraestructures i propietats adjacents. Si se’n produïxen, el promotor de l’obra haurà de reparar els desperfectes i, si és el cas, indemnitzar els afectats pels perjuís ocasionats.

10. S’haurà de prevore que el sondeig quede habilitat i disponible per a futurs controls de piezometria i de mostreig de l’aigua subterrània, llevat que l’òrgan competent ho determine innecessari per disposar d’altres opcions o d’una xarxa suficient.

11. Una vegada conclòs el sondeig, la zona de treball s’haurà de restaurar. Caldrà retirar els residus que s’hagen generat durant les faenes de perforació i s’hauran de gestionar d’acord amb la condició que tinguen. El material extret de la perforació (codi LER 01 05 04) es podrà reutilitzar d’acord amb el Decret 200/2004, d’1 d’octubre, del Consell de la Generalitat, pel qual es regula la utilització de residus inerts adequats en obres de restauració, condicionament i rebliment, o amb finalitats de construcció. Pel que fa al material extret durant la construcció de la bassa (codi LER 17 05 04), seran aplicables tant el Decret 200/2004 com l’Orde APM/1007/2017, de 10 d’octubre, sobre normes generals de valorització de materials excavats per a utilitzar-los en operacions de rebliment i obres diferents del lloc a on es van generar.

12. En el cas que, per diversos motius, es renuncie a l’ús del sondeig (falta de cabal, mala qualitat de l’aigua, afonaments en el pou, etc.), s’ha de procedir a clausurar-lo i segellar-lo, així com a restaurar el terreny a la situació original, ja que els pous abandonats o en desús constituïxen vies potencials puntuals de contaminació d’aqüífers i de riscos físics per a les persones.

*Segon*

D’acord amb el que preveu l’article 47 de la Llei 21/2013, de 9 de desembre:

A. L’informe d’impacte ambiental es publicarà en el *Diari Oficial de la Generalitat Valenciana*, sense perjuí de la seua publicació en la seu electrònica de l’òrgan ambiental.

B. L’informe d’impacte ambiental perdrà la vigència i cessarà en la producció dels efectes que li són propis si, una vegada publicat en el *Diari Oficial de la Generalitat Valenciana*, no s’ha autoritzat el projecte en el termini màxim de quatre anys des de la publicació, llevat que s’acorde la pròrroga de la vigència de l’informe d’impacte ambiental.

C. L’informe d’impacte ambiental no serà objecte de cap recurs, sense perjuí dels que, si pertoca, siguen procedents en via administrativa o judicial davant de l’acte, si és el cas, d’autorització del projecte.

*Tercer*

L’òrgan substantiu publicarà en el butlletí oficial corresponent la decisió d’autoritzar o denegar el projecte, en els termes que preveu l’article 48 de la Llei 21/2103, de 9 de desembre.»

  

València, 9 de desembre de 2024

Miguel Ángel Ivorra Devesa

Director general